Suomen Lähijunat

Suomen Lähijunat Oy on suomalainen rautatieyhtiö, joka aikoo aloittaa Turun seudun lähijunaliikenteen vuonna 2024. Yhtiön perustajat olivat Onnibusin perustaja Pekka Möttö ja raideliikenneasiantuntija Antero Alku. Pekka Möttö jäi pois yrityksestä syksyllä 2022 ja nykyään Antero Alku omistaa yhtiön kokonaan.

Yhtiön suunnitelma on ostaa VR:ltä 11 kpl käytöstä poistettua Sm2-lähijunayksikköä puolen miljoonan euron yhteishinnalla; kunnostaa ja modernisoida ne noin 2 miljoonan euron hinnalla per yksikkö, ja aloittaa niillä lähijunaliikenne Varsinais-Suomessa Uudenkaupungin, Turun ja Salon välillä. Myöhempiä tavoitteita ovat Rauma, Vaasa, Naantali ja Loimaa.

Antero Alku uskoo Varsinais-Suomessa olevan kiinnostusta lähijuna­liikenteeseen. Kyselyn mukaan lähijunaliikenne olisi seudulla suositumpaa kuin Tunnin juna -hanke. Ongelma on kuitenkin junakaluston puute. Uusien lähijunien tilaaminen olisi kallista ja aikaavievää, ja käytettyä kalustoa ei ole saatavana, koska Suomi eroaa raideleveydeltään muista Euroopan maista. VR:n tiedettiin olevan poistamassa vanhaa lähijuna­kalustoaan käytöstä, mutta sen arveltiin päätyvän romuttamolle, sillä näin VR saisi ehkäistyä sen päätymisen kilpailijoiden käsiin. Joulukuussa 2021 VR:n toimitusjohtaja Lauri Sipponen kuitenkin ilmoitti, että yhtiö olisi valmis myymään vanhoja juniaan. Pekka Möttö ja Antero Alku esittivät VR:lle tarjouksen ja saivat myönteisen vastauksen. 

Syyskuussa 2022 VR ilmoitti Sm2-junien myymisestä Suomen Lähijunat Oy:lle. Kauppa koskee 11 liikenteestä poistettua yksikköä.

Suomen Lähijunat aikoo hyödyntää vanhoista junista ainoastaan neljä osaa: alumiinirungon, telit, pyöräkerrat ja päämuuntajan. Ne muodostavat 80 prosenttia junan arvosta. Kaikki muu puretaan ja rakennetaan uudelleen. 

Junat oli tarkoitus ostaa syksyllä 2022, sitten aikataulua siirrettiin seuraavan vuoden kevääseen, sitten kesään ja sitten syksyyn. Suomen Lähijunat ei ole saanut kerättyä tarvittavaa rahoitusta junien ostamiseen ja yhtiön ostosopimus on umpeutumassa. Hanke riippuu lakimuutoksesta, jolla mahdollistettaisiin  ostoliikenne kunnille, kuntayhtymille ja alueille. Vasta lakimuutoksen jälkeen kunnat voivat tilata lähijunaliikennöintiä Suomen Lähijunilta. Vasta tehtyään liikennöintisopimuksen kuntien kanssa voisi Suomen Lähijunat saada rahoitusta junien ostamiseen.

Lähteet

Aiheesta muualla 
 Verkkosivut

Suomalaiset rautatieyhtiöt
Turun liikenne
Uudenkaupungin liikenne